CELEX: 32014D0297
Language: ro
Date: 2013-05-15 00:00:00
Title: 2014/297/UE: Decizia Comisiei din 15 mai 2013 privind ajutorul de stat SA.33728(12/C) pe care Danemarca intenționează să îl pună în aplicare pentru finanțarea unui nou spațiu polivalent în Copenhaga [notificată cu numărul C(2013) 2740]  Text cu relevanță pentru SEE

22.5.2014   
            
            
               RO
            
            
               Jurnalul Oficial al Uniunii Europene
            
            
               L 152/32
            
         DECIZIA COMISIEI
   din 15 mai 2013
   privind ajutorul de stat SA.33728(12/C) pe care Danemarca intenționează să îl pună în aplicare pentru finanțarea unui nou spațiu polivalent în Copenhaga
   
      
         [notificată cu numărul C(2013) 2740]
      
   
   (Numai textul în limba engleză este autentic)
   (Text cu relevanță pentru SEE)
   
      (2014/297/UE)
   
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 108 alineatul (2) primul paragraf,
   având în vedere Acordul privind Spațiul Economic European, în special articolul 62 alineatul (1) litera (a),
   după ce părțile interesate au fost invitate să își prezinte observațiile în conformitate cu dispozițiile menționate anterior (1) și având în vedere observațiile acestora,
   întrucât:
   1.   PROCEDURĂ
   
   
               (1)
            
            
               La 7 decembrie 2011, autoritățile daneze au notificat Comisia Europeană cu privire la o măsură de finanțare a unui nou spațiu polivalent în Copenhaga, în urma unei etape de prenotificare. Comisia a primit două plângeri referitoare la măsura propusă și, la 21 decembrie 2011, a solicitat autorităților daneze, sub forma unei cereri de informații, să clarifice aspectele prezentate în plângerile respective. Autoritățile daneze au trimis un răspuns la 6 februarie 2012.
            
         
               (2)
            
            
               Prin scrisoarea din 22 martie 2012, Comisia a comunicat autorităților daneze că a hotărât să inițieze procedura prevăzută la articolul 108 alineatul (2) din tratat cu privire la ajutorul de stat.
            
         
               (3)
            
            
               Decizia Comisiei de a iniția procedura oficială de investigare a fost publicată în Jurnalul Oficial al Uniunii Europene
                   (2). Comisia a invitat părțile interesate să își prezinte observațiile.
            
         
               (4)
            
            
               Comisia a primit observații de la șase părți interesate. Observațiile acestora au fost transmise autorităților daneze care au avut astfel posibilitatea de a prezenta un răspuns; Comisia a primit observațiile autorităților daneze prin scrisorile din 26 iulie și 15 august 2012.
            
         
               (5)
            
            
               Autoritățile daneze au furnizat clarificări suplimentare în decembrie 2012 și în ianuarie 2013. De asemenea, operatorul selecționat a furnizat clarificări suplimentare în ianuarie 2013. În plus, autoritățile daneze au clarificat, la cerere, aspectele prezentate într-un ziar danez cu privire la spațiul polivalent.
            
         
               (6)
            
            
               Prin scrisoarea din 6 martie 2013, autoritățile daneze au retras din notificare (3) subvenția acordată de Regiunea Hovedstaden (și anume, Regiunea Capitalei Danemarcei/Regiunea Capitalei Copenhaga).
            
         
               (7)
            
            
               Autoritățile daneze au acordat o derogare de la regimul lingvistic și au fost de acord ca decizia să fie adoptată în limba engleză ca limbă autentică.
            
         2.   DESCRIEREA MĂSURII
   
   
               (8)
            
            
               Orașul Copenhaga intenționează să construiască un „spațiu polivalent” la standarde internaționale, care să ofere facilitățile necesare pentru desfășurarea unor evenimente muzicale, culturale și sportive la un înalt nivel internațional. Spațiul polivalent va avea o capacitate maximă de 15 000 de locuri.
            
         
               (9)
            
            
               În Copenhaga există și alte arene, proiectate în special pentru meciurile de fotbal, dar autoritățile daneze susțin că acestea nu sunt suficient de flexibile și de extinse pentru a atrage în oraș evenimente sportive, muzicale și de divertisment, la nivel internațional. În acest sens, ar trebui menționat, în special, stadionul „Parken”, situat în centrul orașului Copenhaga (aparținând echipei de fotbal FC Copenhaga și utilizat, în egală măsură, pentru desfășurarea de spectacole de mare anvergură/concerte cu o capacitate maximă de 45 000 de spectatori). De asemenea, există și alte arene în apropiere, cum ar fi, de exemplu, în Malmö, Suedia.
            
         
               (10)
            
            
               Orașul Copenhaga și Realdania (o fundație privată) (4) sunt principalele părți (denumite în continuare „părțile”) implicate în proiectul privind spațiul polivalent. Un alt actor, By & Havn [deținut de orașul Copenhaga (în proporție de 55 %) și de statul danez (în proporție de 45 %)] va acorda, cu titlu gratuit, dreptul de utilizare a terenului pe care urmează să fie construit spațiul polivalent.
            
         
               (11)
            
            
               Potrivit autorităților daneze, încercările anterioare eșuate de a construi un spațiu polivalent exclusiv din inițiativă privată au demonstrat faptul că orașul Copenhaga nu va reuși să construiască un astfel de spațiu dacă proiectul nu va beneficia de cofinanțare publică.
            
         2.1.   FINANȚAREA CONSTRUCȚIEI SPAȚIULUI POLIVALENT
   
               (12)
            
            
               Părțile vor înființa o întreprindere comună denumită „Arena Company”, al cărei obiectiv va consta în construirea și deținerea unui spațiu polivalent, precum și în gestionarea acordului încheiat cu operatorul (în timp ce funcționarea spațiului polivalent va fi gestionată de un operator separat, astfel cum se arată în continuare). Lucrările de construcție efective vor fi atribuite în cadrul unei licitații deschise.
            
         
               (13)
            
            
               Costurile totale pe care le presupun planificarea și construirea spațiului polivalent sunt estimate la aproximativ 1 100 milioane DKK (148 de milioane EUR) (5). Proiectul privind spațiul polivalent va beneficia de finanțare atât prin investiții de capital ale părților implicate, cât și prin finanțare externă. Fiecare parte va contribui cu suma de 325 de milioane DKK (43,7 milioane EUR) la capitalul întreprinderii Arena Company (650 de milioane DKK în total) și va deține câte 50 % din aceasta. Finanțarea externă de aproximativ 345 de milioane DKK (46,4 milioane EUR) va fi acoperită prin împrumuturi contractate în condiții de piață cu o perioadă de rambursare de 30 de ani. Elitefacilitetsudvalget
                   (6) va contribui, de asemenea, cu 15 milioane DKK (2 milioane EUR) la finanțarea construirii spațiului polivalent.
            
         
               (14)
            
            
               By & Havn va acorda dreptul de utilizare a terenului pe care urmează să fie construit spațiul polivalent, cu titlu gratuit pentru primii 40 de ani. După 40 de ani, întreprinderea Arena Company va plăti chirie la valoarea de piață.
            
         2.2.   FUNCȚIONAREA ȘI UTILIZAREA SPAȚIULUI POLIVALENT:
   
               (15)
            
            
               Întreprinderea Arena Company va gestiona acordul încheiat cu operatorul, însă funcționarea propriu-zisă a spațiului va fi asigurată un operator separat, selecționat în cadrul unei proceduri de licitație deschisă și transparentă (7). Operatorul selecționat va trebui să garanteze faptul că accesul la spațiul polivalent este deschis tuturor utilizatorilor, în condiții nediscriminatorii, la prețurile de pe piață.
            
         
               (16)
            
            
               În urma procedurii de licitație, divizia daneză a grupului Live Nation Entertainment a câștigat dreptul de operare a spațiului polivalent timp de 30 de ani. Grupul Live Nation Entertainment este cea mai mare întreprindere de muzică live și de divertisment din lume, funcționând prin intermediul filialelor locale din fiecare teritoriu.
            
         
               (17)
            
            
               Operatorul este obligat să plătească întreprinderii Arena Company o chirie anuală fixă în valoare de (8)[…] (9) pentru dreptul de exploatare a spațiului polivalent (o sumă fixă, indiferent de numărul evenimentelor găzduite) și o chirie variabilă în valoare de […]. În plus, operatorul trebuie să plătească suma de […] datorată în temeiul contractului de închiriere, achitând astfel în mod efectiv toate costurile variabile aferente spațiului polivalent.
            
         
               (18)
            
            
               În plus, întreprinderea Arena Company urmează să obțină venituri de pe urma unei parcări, autoritățile daneze garantând faptul că toate acordurile referitoare la parcarea respectivă au fost negociate și încheiate pe o bază comercială. Se preconizează că finanțarea externă și chiria plătită de operator vor fi corelate astfel încât venitul obținut să poată acoperi finanțarea externă.
            
         
               (19)
            
            
               Pentru primii 10 ani de funcționare, federația națională de sport DIF (10) va acorda, de asemenea, o subvenție de funcționare în valoare de 5 milioane DKK (672 000 EUR) în fiecare an. În schimb, DIF va avea dreptul să utilizeze spațiul polivalent pentru campionatele sportive internaționale și pentru alte evenimente sportive. Potrivit autorităților daneze, DIF va plăti operatorului o chirie la valoarea de piață pentru fiecare utilizare a spațiului polivalent.
            
         2.3.   MOTIVELE INIȚIERII PROCEDURII OFICIALE DE INVESTIGARE
   
               (20)
            
            
               În decizia sa de deschidere a procedurii oficiale de investigare, Comisia a concluzionat că un avantaj economic selectiv nu poate fi exclus la niciun nivel (construcție, funcționare și utilizare), proiectul implicând, prin urmare, un ajutor de stat. În plus, cofinanțarea publică a spațiului polivalent ar denatura cel mai probabil concurența sau, cel puțin, ar risca să o denatureze și ar avea un impact asupra concurenței și asupra schimburilor comerciale dintre statele membre. La acest nivel, Comisia are, de asemenea, îndoieli cu privire la faptul că proiectul propus ar putea fi considerat compatibil în temeiul articolului 107 alineatul (3) litera (c) din tratat, la toate cele trei niveluri ale unui eventual ajutor de stat (construcție, funcționare și utilizare).
            
         3.   OBSERVAȚIILE PĂRȚILOR INTERESATE
   
   
               (21)
            
            
               Astfel cum s-a menționat, Comisia a primit două plângeri referitoare la măsura propusă, potrivit cărora proiectul privind spațiul polivalent ar denatura sau ar risca să denatureze concurența în industria de organizare a evenimentelor, în special pe piața de organizare a evenimentelor comerciale de dimensiuni medii și a evenimentelor de divertisment live de mare anvergură, afectând schimburile comerciale dintre statele membre, întrucât operatorul ar urma să concureze cu operatorii de arene din alte state membre.
            
         
               (22)
            
            
               Părțile interesate au prezentat observații în favoarea construirii spațiului polivalent în Regiunea Copenhaga: (i) Sport Event Denmark (organizație non-profit); (ii) Team Danmark (o instituție publică autonomă responsabilă cu dezvoltarea generală a site-ului internet oficial al Danemarcei, Elite Sports); și (iii) Horesta și Wonderful Copenhagen (organizații de turism).
            
         
               (23)
            
            
               Unul dintre reclamanți aprofundează evaluarea proiectului, susținând că acesta ar constitui ajutor de stat incompatibil cu piața internă din cauza efectului de denaturare a concurenței între locațiile de organizare a evenimentelor comerciale de dimensiuni medii și a evenimentelor de divertisment live de mare anvergură (inclusiv în regiunile vecine din Suedia și chiar din Germania), agravat de o amenințare privind blocarea pe verticală a pieței […]. De asemenea, reclamantul pune la îndoială declarația autorităților daneze potrivit căreia va exista doar o suprapunere limitată cu infrastructura existentă, spațiul polivalent urmând să atragă în Copenhaga, în principal, evenimentele care nu pot fi găzduite de facilitățile existente la momentul actual.
            
         
               (24)
            
            
               Celălalt reclamant subliniază, de asemenea, efectele negative asupra concurenței pe piața de organizare a evenimentelor în regiunea Öresund, în special cele referitoare la concertele susținute de artiștii internaționali, punând la îndoială, în egală măsură, procedura de licitație pentru operarea spațiului polivalent.
            
         
               (25)
            
            
               În urma publicării unui articol într-un ziar danez referitor la spațiul polivalent, au fost primite, de asemenea, observații suplimentare.
            
         4.   OBSERVAȚIILE DANEMARCEI
   
   
               (26)
            
            
               Autoritățile daneze susțin că măsura propusă nu implică un ajutor de stat, făcând referire în acest sens la practica anterioară a Comisiei conform căreia, în anumite condiții, sprijinul acordat în favoarea infrastructurii nu ar putea fi interpretat ca reprezentând ajutor de stat în sensul articolului 107 alineatul (1) din tratat, iar existența ajutorului de stat ar trebui evaluată separat pentru fiecare dintre diferitele niveluri vizate (proprietar, operator și utilizatori).
            
         
               (27)
            
            
               Autoritățile daneze își bazează argumentele pe lipsa, în opinia acestora, a unui avantaj economic, susținând că niciuna dintre părțile implicate în proiect nu ar obține, în mod direct sau indirect, un avantaj financiar în urma cofinanțării publice.
            
         
               (28)
            
            
               În cazul în care s-ar ajunge la concluzia conform căreia proiectul privind spațiul polivalent implică un ajutor de stat, autoritățile daneze susțin că acesta ar trebui considerat compatibil cu piața internă în temeiul articolului 107 alineatul (3) litera (c) din tratat. Potrivit autorităților daneze, ar trebui luate în considerare, în special, următoarele aspecte:
               
                           —
                        
                        
                           existența unui eșec al pieței (proiectul nu ar putea fi realizat în absența unei cofinanțări publice);
                        
                     
                           —
                        
                        
                           cofinanțarea publică se limitează la ceea ce este strict necesar pentru realizarea proiectului;
                        
                     
                           —
                        
                        
                           finanțarea este utilizată exclusiv pentru construirea unei infrastructuri, întrucât funcționarea ulterioară va avea loc în condiții de piață;
                        
                     
                           —
                        
                        
                           construirea unor astfel de locații reprezintă materializarea unei responsabilități tipice a statului față de publicul larg; și
                        
                     
                           —
                        
                        
                           spațiul polivalent va concura doar într-o măsură extrem de limitată pentru evenimentele care ar fi în mod contrar găzduite de alte locații din Copenhaga, întrucât spațiul polivalent respectiv va pune la dispoziție facilități diferite.
                        
                     
         
               (29)
            
            
               De asemenea, autoritățile daneze au prezentat un raport, elaborat de consultantul economic independent Copenhagen Economics, privind efectele pozitive și negative ale spațiului polivalent asupra concurenței și asupra schimburilor comerciale, în care se concluzionează succint că această cofinanțare publică generează avantaje considerabile privind bunăstarea economică, efectele anticoncurențiale fiind modeste sau chiar neglijabile.
            
         
               (30)
            
            
               În plus, autoritățile daneze au clarificat, la cerere, aspectele prezentate într-un articol dintr-un ziar danez referitor la spațiul polivalent.
            
         5.   EVALUAREA AJUTORULUI DE STAT
   
   5.1.   EXISTENȚA AJUTORULUI DE STAT ÎN SENSUL ARTICOLULUI 107 ALINEATUL (1) DIN TRATAT
   
               31.
            
            
               În conformitate cu articolul 107 alineatul (1) din tratat, „sunt incompatibile cu piața internă ajutoarele acordate de state sau prin intermediul resurselor de stat, sub orice formă, care denaturează sau amenință să denatureze concurența prin favorizarea anumitor întreprinderi sau a producerii anumitor bunuri, în măsura în care acestea afectează schimburile comerciale dintre statele membre”.
               
            
         
               (32)
            
            
               Pentru a fi considerat ajutor de stat, proiectul notificat trebuie să îndeplinească următoarele condiții cumulative: 1. măsura trebuie să fie acordată prin intermediul resurselor de stat; 2. să confere un avantaj economic întreprinderilor; 3. avantajul respectiv trebuie să fie selectiv și să denatureze sau să amenințe să denatureze concurența; și 4. măsura trebuie să afecteze schimburile comerciale în interiorul Uniunii.
            
         
               (33)
            
            
               În ceea ce privește cerința privind acordarea măsurii de către stat sau prin intermediul resurselor de stat, criteriul este îndeplinit în mod clar în cazul de față, întrucât orașul Copenhaga, precum și alte autorități publice (a se vedea detalii suplimentare mai jos) vor contribui cu o subvenție directă și vor pune la dispoziție terenul pe care urmează să fie construit spațiul polivalent. Astfel de autorități publice sunt parte a statului și, prin urmare, resursele oferite de acestea sunt imputabile statului.
            
         
               (34)
            
            
               Finanțarea de către stat a construirii spațiului polivalent poate constitui ajutor de stat în cazul în care aceasta conduce la un avantaj selectiv pentru activități economice specifice. În acest context, în conformitate cu hotărârea Curții de Justiție în cauza Leipzig/Halle privind aeroporturile (11), finanțarea construirii unei infrastructuri pentru activități comerciale constituie ajutor de stat în cazul îndeplinirii tuturor cerințelor prevăzute la articolul 107 alineatul (1). În urma evaluării efectuate de Curte, caracterul economic al utilizării ulterioare a infrastructurii ar determina natura construcției. În acest caz, spațiul polivalent va fi utilizat pentru furnizarea de servicii pe o piață, prin urmare, pentru o activitate economică. În consecință, trebuie să se evalueze dacă există un ajutor de stat pentru diferiții actori implicați în proiect.
            
         
      Construirea spațiului polivalent
   
   
               (35)
            
            
               Autoritățile daneze recunosc faptul că proiectul privind spațiul polivalent nu ar putea fi realizat exclusiv pe baza forțelor pieței, precum și necesitatea cofinanțării publice pentru realizarea acestuia, astfel cum a dovedit încercarea din 2009 de a construi un spațiu polivalent, eșuată din cauza lipsei finanțării necesare (12).
            
         
               (36)
            
            
               În ceea ce privește cerința privind acordarea măsurii de către stat sau prin intermediul resurselor de stat, criteriul este în mod evident îndeplinit în contextul finanțării acordate de către orașul Copenhaga și al punerii la dispoziție a terenului de către întreprinderea By & Havn (deținută de orașul Copenhaga și statul danez). Orașul Copenhaga și statul danez constituie, în mod clar, autorități publice care utilizează resurse deținute și/sau controlate de către stat.
            
         
               (37)
            
            
               De asemenea, subvenția (pentru construirea spațiului polivalent) acordată de Elitefacilitetsudvalget (un comitet care urmărește să modernizeze infrastructura sportivă la standarde internaționale în vederea găzduirii de evenimente sportive la nivel internațional), care, în fapt, este finanțat cel puțin parțial de către statul danez, constituie o resursă de stat. Statutul comitetului Elitefacilitetsudvalget este stabilit de către Ministerul Culturii, care a încheiat, de asemenea, un contract de execuție cu Elitefacilitetsudvalget pe durata perioadei de finanțare. Prin urmare, în ceea ce privește finanțarea primită de Elitefacilitetsudvalget din partea statului danez, pe care aceasta o va utiliza/acorda la rândul său pentru îndeplinirea sarcinilor care îi revin, intervențiile sale sunt considerate resurse de stat.
            
         
               (38)
            
            
               Contribuția statului la construirea spațiului polivalent, inclusiv acordarea terenului și subvenția furnizată de Elitefacilitetsudvalget, conferă întreprinderii Arena Company (proprietarul spațiului polivalent) un avantaj economic necesar pentru construirea spațiului polivalent, care nu ar putea avea loc în condiții de piață. Întrucât fondurile implicate sunt în mod evident resurse de stat, iar decizia de acordare a subvenției este imputabilă statului, sunt îndeplinite toate celelalte criterii privind ajutoarele de stat (a se vedea, în cele ce urmează, examinarea denaturării concurenței și a impactului asupra schimburilor comerciale dintre statele membre). În consecință, contribuția statului constituie ajutor de stat pentru întreprinderea Arena Company.
            
         
               (39)
            
            
               Cu toate acestea, în ceea ce privește subvențiile acordate de DIF, autoritățile daneze susțin că plățile respective nu constituie resurse de stat. DIF înregistrează o mare parte din venituri din subvențiile anuale acordate de statul danez (din veniturile obținute pe piața daneză a jocurilor de noroc), dar și din alte surse (nepublice). În conformitate cu normele DIF, organismele de conducere sunt numite fără influența autorităților publice și fără a se influența decizia individuală adoptată de organismele de conducere ale DIF. Prin urmare, nici statul danez și nici alte organisme publice nu au vreo influență asupra deciziei adoptate de DIF. Mai mult, suma anuală care urmează să fie plătită de către DIF reprezintă plata dreptului de rezervare a spațiului polivalent în scopuri specifice și în interesul propriu al DIF, în conformitate cu decizia DIF de a încheia un acord prin care să rezerve, contra cost, dreptul de utilizare a spațiului polivalent. În consecință, în opinia autorităților daneze, plățile furnizate de DIF nu pot fi imputate statului, nefiind, prin urmare, considerate ajutor de stat în sensul articolului 107 alineatul (1) din tratat.
            
         
      Exploatarea spațiului polivalent
   
   
               (40)
            
            
               Potrivit autorităților daneze, exploatarea spațiului polivalent a fost scoasă la licitație cu respectarea deplină a principiilor prevăzute de normele UE privind achizițiile publice, operatorul fiind selecționat în cadrul unei proceduri de licitație deschisă, transparentă și nediscriminatorie, în care prețul (condițiile financiare și comerciale) a avut o pondere relativă de aproximativ 75 %. Toate părțile interesate au avut șanse egale de a licita pentru contractul de exploatare, atribuit ofertantului care a prezentat cea mai bună ofertă.
            
         
               (41)
            
            
               Licitația a fost lansată în aprilie 2011, fiind amplu promovat (13). De asemenea, proiectul a găzduit „Ziua porților deschise pentru proiecte” (Project Open Day) în Copenhaga, pentru toate părțile interesate.
            
         
               (42)
            
            
               Au fost elaborate, pentru toate părțile interesate un memorandum de informare și un chestionar de precalificare („CPC”) (14). Toate părțile care au răspuns la CPC au îndeplinit cerințele partenerilor de proiect, fiind, prin urmare, invitate să treacă la etapa 1 a procedurii de achiziții publice, în iunie 2011. În etapa 1 au fost lansate trei licitații, fiind selectați doi ofertanți pentru etapa 2, care și-au depus ulterior ofertele. Evaluarea celor două oferte a condus la încheierea unui contract cu Danish Venue Enterprise (parte din Live Nation Entertainment) (15). Evaluarea a inclus validitatea ofertei financiare, condițiile juridice, cerințele în materie de infrastructură, serviciile, adecvarea și riscurile. Ambele oferte erau consistente, însă operatorul selecționat a obținut cel mai mare punctaj la majoritatea categoriilor, oferind, în special, un contract de închiriere pe o durată fixă mult mai bun decât cel propus de celălalt ofertant.
            
         
               (43)
            
            
               Operatorul selecționat va plăti o chirie care va avea două componente, și anume, o chirie fixă anuală de […] și o chirie variabilă de […]. De asemenea, operatorul trebuie să plătească suma de […] datorată în temeiul contractului, astfel încât operatorul plătește efectiv toate costurile variabile care fac parte din chirie, inclusiv costurile de întreținere. Contractul de închiriere este încheiat pentru o perioadă de […] ani (toate ofertele trebuie să aibă o durată de cel puțin 25 de ani, operatorul explicând că, în acest domeniu, contractele pe termen lung, și anume pe 20-30 de ani sunt un lucru obișnuit).
            
         
               (44)
            
            
               În timp ce acordurile menționate anterior limitează avantajul operatorului selecționat la nivelul minim necesar pentru a asigura funcționarea infrastructurii, nu poate fi exclus un avantaj economic în favoarea operatorului spațiului polivalent. Cu toate acestea, având în vedere că un astfel de ajutor ar fi compatibil cu piața internă, conform celor demonstrate în cele ce urmează, nu este necesar să se emită o concluzie definitivă cu privire la existența ajutorului de stat.
            
         
      Utilizarea spațiului polivalent
   
   
               (45)
            
            
               În conformitate cu contractul de închiriere, operatorul trebuie să pună spațiul polivalent la dispoziția diferitor grupuri de utilizatori și pentru o gamă variată de activități (cu accent pe divertisment live, cultură și sport); acesta nu poate acorda un tratament preferențial pentru niciun tip de activități, astfel încât să asigure utilizarea multifuncțională a spațiului respectiv. Pentru a garanta faptul că utilizatorii sunt taxați în condiții de piață, acordul de închiriere prevede că „taxele percepute pentru utilizarea spațiului polivalent sunt întotdeauna egale cu ratele pieței care pot fi obținute în mod rezonabil pe piața deschisă pentru utilizarea respectivă” (16). De asemenea, intervalul de timp în care este utilizat spațiul polivalent nu poate fi atribuit în mod preponderent anumitor utilizatori „dedicați”. Prin urmare, spațiul polivalent este multifuncțional și deschis tuturor utilizatorilor, fără utilizatori captivi.
            
         
               (46)
            
            
               De asemenea, acordul de închiriere prevede că taxele percepute pentru utilizarea spațiului polivalent trebuie să fie conforme cu ratele existente pe piață, care pot fi obținute în mod rezonabil pe piața deschisă specifică pentru acel gen de utilizare. Mai mult, operatorul este o întreprindere privată care trebuie să își acopere costurile și să obțină profit, fiind liber să stabilească prețurile pe o bază comercială, dar neavând dreptul de a face discriminări între utilizatori.
            
         
               (47)
            
            
               Închirierea spațiului polivalent poate constitui ajutor de stat pentru utilizatori, dacă aceștia din urmă pot fi considerați întreprinderi în sensul articolului 107 din tratat și în cazul în care chiria pe care o plătesc este sub nivelul chiriei pentru utilizarea unei infrastructuri comparabile în condiții normale de piață. Utilizatorii neprofesioniști nu se califică drept întreprinderi în sensul articolului 107 din tratat. În acest caz însă, având în vedere că ajutorul de stat ar fi compatibil cu piața internă, astfel cum se demonstrează în cele ce urmează, nu este necesar să se emită o concluzie definitivă cu privire la existența ajutorului de stat.
            
         
      Impactul asupra concurenței și asupra schimburilor comerciale dintre statele membre
   
   
               (48)
            
            
               Spațiul polivalent a fost proiectat ca spațiu multifuncțional destinat diferitor tipuri de evenimente (muzicale, culturale și sportive) la un înalt nivel internațional. Întrucât piața destinată organizării unor astfel de evenimente internaționale este deschisă concurenței între diferiți furnizori de locații și organizatori de evenimente, efectul asupra concurenței și asupra schimburilor comerciale dintre statele membre poate fi estimat luându-se în considerare localizarea spațiului polivalent planificat (la o foarte mică distanță de sudul Suediei, cu mașina sau cu trenul), precum și existența altor arene, atât în Copenhaga, cât și în orașele din apropiere (inclusiv în alte state membre).
            
         
               (49)
            
            
               Mai mult, în hotărârea sa privind complexul Ahoy din Țările de Jos, Tribunalul a statuat că nu există motive de natură să justifice limitarea pieței la teritoriul statului membru respectiv (17). Prin urmare, la fel ca în decizia sa de deschidere a procedurii oficiale de investigare, Comisia consideră că ajutorul acordat pentru construirea spațiului polivalent denaturează concurența și afectează schimburile comerciale dintre statele membre.
            
         5.2.   COMPATIBILITATE
   
               (50)
            
            
               Autoritățile daneze au susținut că, în cazul în care măsura ar fi considerată ajutor de stat, aceasta ar trebui să fie declarată compatibilă în temeiul articolului 107 alineatul (3) litera (c) din tratat. Pentru ca o măsură propusă să fie considerată compatibilă cu piața internă în temeiul derogării respective, Comisia evaluează dacă aceasta urmărește un obiectiv de politică de interes comun, precum și dacă aceasta este necesară și proporțională și nu denaturează în mod nejustificat concurența.
            
         
               (51)
            
            
               În ceea ce privește realizarea unui obiectiv de politică de interes comun, se observă că atât construirea unor locații pentru găzduirea unor evenimente sportive și a altor evenimente publice, cât și sprijinirea diferitor tipuri de activități în beneficiul publicului larg pot fi considerate responsabilitatea statului, în special având în vedere Declarația privind sportul semnată la Amsterdam și articolul 165 din tratat, conform căruia „Uniunea contribuie la promovarea obiectivelor europene ale sportului, având în vedere totodată caracterul specific, structurile bazate pe voluntariat, precum și funcția socială și educativă a sportului”.
            
         
               (52)
            
            
               Spațiul polivalent va fi utilizat nu doar pentru organizarea de evenimente sportive, ci și pentru organizarea unor evenimente culturale (concerte, spectacole), contribuind astfel la promovarea diversității culturale, în conformitate cu articolul 167 alineatul (4) din tratat. În plus, acesta va contribui la bunăstarea generală prin oferta sporită de evenimente culturale, ceea ce va influența pozitiv creșterea economică și locuri de muncă.
            
         
               (53)
            
            
               Având în vedere că spațiul polivalent va garanta accesul crescând al publicului larg la sport și la cultură, precum și practicarea acestora, luându-se în considerare, în special, rolul multifuncțional al spațiului polivalent și lipsa capacității și/sau a unor alte facilități adecvate pentru găzduirea evenimentelor sportive și culturale în Copenhaga, orașul Copenhaga își va îndeplini responsabilitatea față de publicul larg prin concretizarea proiectului privind spațiul polivalent, în acest fel atrăgând mai multe evenimente culturale, muzicale și sportive în Copenhaga. Prin urmare, realizarea spațiului polivalent trebuie considerată drept un obiectiv de politică de interes comun.
            
         
               (54)
            
            
               Pe parcursul procedurii oficiale de investigare, autoritățile daneze au retras din notificare subvenția acordată de Regiunea Hovedstaden. În ceea ce privește necesitatea și proporționalitatea măsurii propuse, autoritățile daneze au demonstrat, de asemenea, pe parcursul procedurii oficiale de investigare, necesitatea construirii unui spațiu polivalent cu o capacitate suplimentară, precum și faptul că spațiile polivalente existente nu dispun de o capacitate suficientă în acest sens, nefiind adecvate anumitor tipuri de evenimente (de exemplu, celelalte arene existente din Copenhaga nu sunt suficient de flexibile sau de extinse pentru a atrage în Copenhaga evenimente sportive, muzicale și de divertisment internaționale). Prin urmare, noul spațiu polivalent ar concura doar într-o măsură extrem de limitată pentru evenimentele care, în caz contrar, ar fi desfășurate în alte locații din Copenhaga, dat fiind faptul că spațiul polivalent va furniza facilități diferite și va găzdui o gamă variată de evenimente noi care nu se pot desfășura momentan în Copenhaga, sporind, prin urmare, numărul unor astfel de evenimente, astfel cum se explică în detaliu în cele ce urmează.
            
         
               (55)
            
            
               Deși orașul Copenhaga și orașele învecinate (inclusiv din alte state membre) dețin și alte spații polivalente, Comisia consideră că Danemarca a demonstrat că nu dispune de capacitatea necesară pentru a organiza anumite tipuri de evenimente, confirmând faptul că noul spațiu polivalent va deveni mai degrabă o completare decât un substitut al spațiilor polivalente existente. De asemenea, autoritățile daneze au explicat faptul că noul spațiu polivalent poate conduce mai degrabă la o creștere generală a numărului de evenimente culturale, muzicale și sportive decât la o simplă substituire de locații.
            
         
               (56)
            
            
               Spațiul polivalent va fi utilizat pentru găzduirea unor evenimente culturale, muzicale și sportive de mare anvergură în spații acoperite. Facilitățile sale flexibile vor fi adecvate pentru desfășurarea de evenimente sportive, campionate, concerte, spectacole, evenimente culturale, congrese, expoziții etc. cu o capacitate de 12 500 de spectatori pentru evenimente sportive și de 15 000 de spectatori pentru evenimente muzicale. Spațiul polivalent nu va găzdui meciuri de fotbal.
            
         
               (57)
            
            
               Alte locații existente din Copenhaga sunt, în special, Parken, stadionul național de fotbal din centrul orașului (stadionul echipei de fotbal FC Copenhaga, utilizat, de asemenea, pentru organizarea unor spectacole/concerte de mare anvergură, având o capacitate de aproximativ 45 000-50 000 spectatori) și Forum Copenhaga (un spațiu acoperit), situat în Copenhaga și utilizat mai ales pentru organizarea de convenții și expoziții.
            
         
               (58)
            
            
               Parken este în principal un stadion de fotbal, prin urmare acesta nu concurează cu noul spațiu polivalent acoperit, care nu deține capacitatea necesară pentru a găzdui meciuri de fotbal. Într-o măsură mai redusă, Parken găzduiește, de asemenea, concerte, dar, având în vedere capacitatea de care dispune, acesta atrage în special turnee de mare anvergură organizate pe stadioane pentru un public de aproximativ 40 000-50 000 de spectatori. De asemenea, acesta poate fi transformat într-o arenă acoperită încălzită, deși este utilizat în marea majoritate a timpului pentru meciuri de fotbal. După cum rezultă din programul desfășurat până în prezent, Parken a găzduit 19 concerte în perioada 2007-2011 care, conform celor mai bune estimări, au găzduit un public de 34 000 de spectatori pentru cele 19 concerte. Prin urmare, se poate concluziona în mod justificat faptul că, în medie, concertele susținute în Parken au de două ori mai mulți spectatori decât capacitatea maximă proiectată a spațiului polivalent. Mai mult, potrivit Live Nation Denmark, […] în 2013 Parken urmează să găzduiască turnee de concerte, dintre care […] sunt turnee care au loc exclusiv pe stadioane și care se adresează unui public larg, de 40 000-50 000 de spectatori, prin urmare se depășește cu mult capacitatea spațiului polivalent. Este improbabil ca turneele găzduite de stadioane să includă spațiile polivalente în programele lor, din cauza potențialului mai scăzut de vânzare a biletelor și, de asemenea, desfășurarea acestor spectacole de mai multe ori într-un spațiu polivalent, în loc să fie un singur spectacol pe stadion, nu este atractivă.
            
         
               (59)
            
            
               Cealaltă locație existentă în centrul orașului Copenhaga este Forum, un spațiu mai vechi (acoperit) care găzduiește concerte și expoziții. Pentru concerte, Forum poate găzdui 8 500 de spectatori pe scaune sau 10 000 de spectatori în picioare, și numeroase evenimente care sunt adecvate pentru Forum ar fi mai puțin atractive pentru noul spațiu polivalent, din cauză că spațiul acestuia nu ar fi utilizat la capacitatea maximă. De asemenea, caracteristicile fizice ale celor două spații diferă, întrucât Forum a fost construit în anii 1920, fiind în principiu un vast spațiu pe un singur nivel, foarte potrivit pentru a găzdui convenții și expoziții unde este necesar ca publicul să poată circula, dar mai puțin potrivit pentru desfășurarea de concerte și, în special, de evenimente sportive.
            
         
               (60)
            
            
               Prin urmare, atât noul spațiu polivalent, cât și Forum și Parken diferă în mod semnificativ în ceea ce privește capacitatea și flexibilitatea, cele trei locații fiind substituibile doar într-o măsură limitată. Din cauza diferențelor respective, există probabilitatea ca impactul concurențial al noului spațiu polivalent asupra locațiilor existente în Copenhaga și asupra atractivității evenimentelor găzduite de acesta să fie limitat.
            
         
               (61)
            
            
               Locațiile existente care au caracteristici similare cu cele ale noului spațiu polivalent sunt mai degrabă Malmö Arena din Suedia și Jyske Bank Boxen din Herning, Jutland, Danemarca (la 200 de kilometri de Copenhaga). Potrivit autorităților daneze, directorul administrativ al celui de al doilea spațiu întrevede noi oportunități de atragere a unor evenimente de mare anvergură în Danemarca datorită cooperării cu noul spațiu polivalent.
            
         
               (62)
            
            
               În ceea ce privește impactul concurențial al noului spațiu polivalent asupra Malmö Arena, au fost luate în considerare următoarele aspecte. Deși Malmö se află mai aproape din punct de vedere geografic, acesta se află în altă țară de care o desparte un curs de apă, fiind necesară traversarea unui pod cu plată. Malmö Arena este un spațiu polivalent multifuncțional (deși a fost proiectat inițial ca arenă sportivă) cu o capacitate de 13 000 de spectatori pentru evenimente sportive și de aproximativ 15 500 de spectatori pentru concerte, fiind similar noului spațiu polivalent din Copenhaga.
            
         
               (63)
            
            
               Cu toate acestea, în ceea ce privește evenimentele găzduite de Malmö Arena, după cum reiese din situația rezervărilor pentru 2012 și 2013, o parte semnificativă a evenimentelor desfășurate sau care urmează să fie desfășurate în locația respectivă sunt de interes suedez sau local. În primul rând, Malmö Arena este stadionul echipei locale de hochei pe gheață, care joacă aproximativ 25 de meciuri pe an. În al doilea rând, din rezervările anterioare (toamna anului 2012) reiese că majoritatea concertelor și a spectacolelor găzduite de Malmö Arena sunt adresate publicului suedez, ceea ce reiese inclusiv din faptul că în versiunea daneză a site-ului său internet se promovează un număr limitat de evenimente (și anume, patru din 14 evenimente pentru rezervările din toamna anului 2012, cu cifre similare). În schimb, trei dintre cele patru evenimente promovate pe site-ul danez făceau parte dintr-un turneu de concerte care includea, de asemenea, locații daneze. De asemenea, aceasta indică faptul că promotorii nu consideră în mod necesar că o locație din Copenhaga este un substitut pentru Malmö Arena. Dimpotrivă, se dorește organizarea de evenimente în ambele orașe.
            
         
               (64)
            
            
               De asemenea, în rezervările pentru 2013 se observă caracteristici similare, cu 48 de evenimente programate, din care 6 spectacole/concerte sunt promovate în versiunea daneză a site-ului internet al Malmö Arena (dintre acestea, un singur spectacol este programat a avea loc și în Copenhaga, două dintre concerte au avut loc deja în Copenhaga în deschiderea turneelor respective, un alt spectacol fiind concursul muzical Eurovision care se va desfășura, în orice caz, în Suedia, având în vedere că Suedia a câștigat concursul în 2012). În plus, vânzările de bilete pentru evenimentele organizate de Live Nation Entertainment la Malmö indică faptul că procentul populației daneze care participă la turneele internaționale de concerte din Malmö este scăzut.
            
         
               (65)
            
            
               Prin urmare, având în vedere că arena din Malmö se află în altă țară, ceea ce implică anumite obstacole inerente, inclusiv un pod cu taxă, o altă limbă, o monedă și o cultură diferite, precum și utilizatorii constanți ai Malmö Arena, faptul că numeroase evenimente prezintă un interes local sau suedez specific, este puțin probabil ca majoritatea evenimentelor găzduite de Malmö Arena să se desfășoare într-o locație din afara Suediei, prin urmare, doar un număr redus de evenimente ar putea fi expuse concurenței cu noul spațiu polivalent din Copenhaga. Prin urmare, riscul ca Malmö Arena să piardă evenimente sau să concureze cu noul spațiu polivalent din Copenhaga trebuie considerat ca fiind destul de redus. De asemenea, este posibil ca impactul concurențial al noului spațiu polivalent să se limiteze la Malmö Arena.
            
         
               (66)
            
            
               Dimpotrivă, potrivit autorităților daneze, se preconizează că noul spațiu polivalent va atrage după sine organizarea de noi evenimente care, altfel, nu ar fi atrase în Copenhaga sau în regiune, fapt care ar putea avantaja, de exemplu, arene precum Parken, Jyske Bank Boxen și Malmö. Evenimentele sportive de mare anvergură, cum ar fi campionatele mondiale de înot, hochei pe gheață și handbal necesită de regulă mai multe locații, iar cu un nou spațiu polivalent, Danemarca și regiunea în sine pot fi un candidat mult mai puternic pentru astfel de evenimente sportive prin găzduire în comun sau pentru alte tipuri de evenimente care pot fi viabile din punct de vedere comercial sau din alte motive (de exemplu, zone teritoriale diferite) dacă se derulează în două locații daneze.
            
         
               (67)
            
            
               Operatorul selecționat, Live Nation Denmark, a confirmat ulterior că va continua să utilizeze alte locații din regiune pentru a-și desfășura propriile evenimente, luând în considerare atât cerințele clientului privind anumite tipuri de locații, cât și propriile necesități de a organiza spectacole rentabile din punct de vedere financiar, astfel încât nu va putea să favorizeze locațiile proprii. Un exemplu în acest sens este faptul că Live Nation este unul dintre principalii furnizori de conținut pentru O2 Arena din Londra, deși locația respectivă este exploatată de o altă companie. În calitate de operator al locației, compania selecționată se bazează, de asemenea, pe locația proprie pentru numărul maxim de zile posibile pentru a genera venituri, prin urmare, acesta este motivat să pună la dispoziție locațiile sale și celorlalți promotori de evenimente. În conformitate cu contractul de funcționare, operatorul nu poate refuza accesul celorlalți promotori la spațiul polivalent, fiind obligat să îl pună la dispoziția diverșilor utilizatori la prețul pieței, fără a favoriza o anumită întreprindere.
            
         
               (68)
            
            
               În consecință, Comisia consideră că Danemarca a demonstrat necesitatea unei capacități suplimentare în Copenhaga și că noul spațiu polivalent va completa arenele existente cu o capacitate suplimentară și în același timp, va spori categoriile de evenimente care pot avea loc în Copenhaga, favorizând astfel accesul publicului larg la acest gen de evenimente în zonă. Suprapunerea între locațiile existente în regiune și noul spațiu polivalent trebuie considerată, de asemenea, ca fiind limitată. Prin urmare, riscul ca noul proiect să conducă la excluderea unei locații existente din regiune este improbabil, întrucât noul spațiu polivalent reprezintă mai degrabă o completare decât un substitut al arenelor existente. Riscul unei blocări pe verticală a pieței, precum și stimulentele care pot denatura concurența prin stabilirea unor prețuri scăzute în scop anticoncurențial par a fi, de asemenea, foarte puțin improbabile. În ceea ce privește o posibilă blocare pe verticală a pieței, conform celor menționate anterior, operatorul spațiului polivalent este obligat prin contract să asigure drepturi egale de acces, fără a putea refuza accesul altor promotori la spațiul respectiv, întrucât printr-un astfel de comportament și-ar sacrifica propria viabilitate financiară.
            
         
               (69)
            
            
               În absența unei cofinanțări publice, proiectul nu ar putea fi realizat întrucât, fără contribuția statului, nu ar exista suficiente fonduri pentru finanțarea proiectului privind spațiul polivalent, fapt recunoscut de către autoritățile daneze și dovedit de tentativele anterioare ale orașului Copenhaga de a construi spațiul polivalent. Planurile există de un deceniu, iar orașul Copenhaga era dispus să primească orice investitor privat care s-ar fi angajat să construiască spațiul polivalent în condiții de piață, însă un astfel de investitor nu a apărut, astfel cum demonstrează, de exemplu, încercarea din 2009, conform celor arătate mai sus.
            
         
               (70)
            
            
               Contribuția statului se limitează la deficitul de finanțare, și anume, la finanțarea care nu poate fi obținută pe piață, o astfel de contribuție de 325 de milioane DKK (43,7 milioane EUR) reprezentând aproximativ 30 % din costurile totale pe care le presupun planificarea și construirea spațiului polivalent. În schimb, statul va deține 50 % din Arena Company — întreprinderea înființată pentru construirea și deținerea spațiului polivalent, precum și pentru gestionarea acordului încheiat cu operatorul. Cu toate acestea, astfel cum s-a explicat mai sus, exploatarea spațiului polivalent va fi gestionată de un alt operator.
            
         
               (71)
            
            
               În ceea ce privește posibilele alternative la spațiul polivalent, cum ar fi un spațiu polivalent mai mic sau o arenă mai puțin costisitoare, dar cu aceeași capacitate, acestea nu îndeplinesc obiectivele proiectului. Un spațiu polivalent mai mic nu ar soluționa lipsa unei locații având capacitatea și flexibilitatea prevăzute pentru spațiul polivalent în cauză. Prin urmare, noul spațiu polivalent acoperă o lacună care ar persista dacă s-ar construi un spațiu polivalent mai mic, cu o capacitate mai redusă. De asemenea, este probabil ca efectele asupra concurenței să fie mai mari în cazul unui spațiu polivalent mai mic, deoarece diferențele în raport cu locațiile existente ar fi mai reduse.
            
         
               (72)
            
            
               În ceea ce privește construirea unui spațiu polivalent mai ieftin și cu mai puține dotări, trebuie remarcat faptul că finanțarea de către Realdania depinde de cerințele arhitecturale foarte mari cu privire la spațiul polivalent. Orașul Copenhaga are, de asemenea, cerințe arhitecturale și estetice ridicate în ceea ce privește noul proiect de dezvoltare a zonei unde urmează să fie construită arena. Mai mult, terenul pe care urmează să fie construit spațiul polivalent se află într-o zonă care este proiectată să devină zonă rezidențială, ceea ce implică cerințe specifice costisitoare în ceea ce privește proiectarea și izolarea fonică.
            
         
               (73)
            
            
               Prin urmare, s-a demonstrat că angajamentul statului privind realizarea proiectului este esențial. De asemenea, este necesară cofinanțarea publică a spațiului polivalent, întrucât, în lipsa contribuției din partea statului, fondurile necesare pentru finanțarea proiectului privind spațiul polivalent vor fi insuficiente. În conformitate cu cele prezentate mai sus, contribuția statului a fost limitată la strictul necesar.
            
         
               (74)
            
            
               În orice caz, atât procedura de selecție a operatorului, cât și contractul de închiriere, precum și motivele invocate anterior, sunt de natură să asigure că cerințele privind necesitatea și proporționalitatea vor fi îndeplinite.
            
         
               (75)
            
            
               În ceea ce privește utilizarea spațiului polivalent, s-a demonstrat, de asemenea, că aceasta nu va fi discriminatorie și nici nu va favoriza nicio întreprindere. Prin urmare, spațiul polivalent este multifuncțional și deschis tuturor utilizatorilor, fără utilizatori captivi.
            
         
               (76)
            
            
               În consecință, noul spațiu polivalent va completa arenele existente cu o capacitate suplimentară și va spori categoriile de evenimente care pot fi găzduite în Copenhaga. În consecință, ajutorul trebuie considerat a fi bine direcționat și justificat.
            
         
               (77)
            
            
               Având în vedere motivele sus-menționate, s-a demonstrat că implicarea statului în proiectul privind spațiul polivalent este atât necesară, cât și proporțională și nu denaturează în mod nejustificat concurența, și că un eventual efect de contagiune al ajutorului în cauză asupra operatorului și a utilizatorilor ar fi compatibil, de asemenea, cu piața internă.
            
         6.   CONCLUZIE
   
   
               (78)
            
            
               Contribuția statului la construirea spațiului polivalent în Copenhaga constituie ajutor de stat în favoarea întreprinderii Arena Company și, eventual, în favoarea operatorului și a utilizatorilor spațiului respectiv. S-a demonstrat faptul că finanțarea publică a spațiului polivalent este necesară pentru realizarea proiectului și proporțională cu acest obiectiv, precum și suficient de deschisă tuturor utilizatorilor fără discriminare și fără a se favoriza nicio întreprindere. Prin urmare, rezultatul testului comparativ este pozitiv.
            
         
               (79)
            
            
               În consecință, Comisia concluzionează că finanțarea spațiului polivalent este compatibilă cu piața internă, în temeiul articolului 107 alineatul (3) litera (c) din tratat.
            
         
               (80)
            
            
               Comisia constată faptul că Danemarca a fost de acord ca decizia să fie adoptată în limba engleză ca limbă autentică,
            
         ADOPTĂ PREZENTA DECIZIE:
   Articolul 1
   Măsurile pe care Danemarca intenționează să le pună în aplicare pentru spațiul polivalent din Copenhaga, constând din participarea orașului Copenhaga cu suma de 325 de milioane DKK, din subvenția de 15 milioane DKK din partea Elitefacilitetsudvalget și din dreptul de utilizare, cu titlu gratuit, timp de 40 de ani, a terenului pe care urmează să fie construit spațiul polivalent, sunt compatibile cu piața internă, în temeiul articolului 107 alineatul (3) litera (c) din Tratatul privind funcționarea Uniunii Europene. În consecință se autorizează punerea în aplicare a măsurilor respective.
   Articolul 2
   Prezenta decizie se adresează Regatului Danemarcei.
   
      Adoptată la Bruxelles, 15 mai 2013.
      
         
            Pentru Comisie
         
         Joaquín ALMUNIA
         
            Vicepreședinte
         
      
   
   
      (1)  JO C 152, 30.5.2012, p. 12.
   
      (2)  A se vedea nota de subsol 1.
   
      (3)  A se vedea punctul 13 din decizia de inițiere a procedurii oficiale de investigare (JO C 152, 30.5.2012, p. 12).
   
      (4)  Deși urmărește să asigure rentabilitatea operațiunilor desfășurate, Realdania nu este o întreprindere de maximizare a profitului, ci o fundație filantropică. Aceasta își descrie misiunea drept o „încercare de a îmbunătăți calitatea vieții pentru binele comun, prin intermediul mediului construit”, a se vedea www.realdania.dk
   
      (5)  Costurile totale de 1 100 milioane DKK includ dobânda aferentă împrumuturilor, precum și indexarea prețurilor și a salariilor prevăzute până în 2015.
   
      (6)  Elitefacilitetsudvalget este un comitet al cărui obiectiv constă în modernizarea infrastructurii sportive conform standardelor internaționale cu scopul de a găzdui evenimente sportive la nivel internațional. Finanțarea este asigurată parțial de statul danez.
   
      (7)  Autoritățile daneze au confirmat faptul că procedura de licitație referitoare la acordul încheiat cu operatorul se bazează pe condiții și cerințe transparente, obiective și nediscriminatorii, ponderea relativă a fiecăruia dintre subcriterii fiind prevăzută în avans, iar prețul reprezentând un criteriu important în cadrul evaluării globale.
   
      (8)  […]: informațiile dintre paranteze fac obiectul obligației de păstrare a secretului profesional
   
   
      (9)  Chiria anuală din primul an prevăzută în clauza contractuală este de […] sau o altă sumă stabilită în urma aplicării unei formule specifice prevăzute în contractul de închiriere (a se vedea clauza 1.1, chiria anuală din primul an prevăzută de clauza contractuală va fi de […] pe an, ulterior fiind revizuită anual în baza unui indice — a se vedea clauza 8 din contractul de închiriere.
   
      (10)  DIF este o organizație umbrelă pentru 61 de federații sportive cu peste 1,6 milioane de membri în total din aproximativ 10 700 de asociații sportive. În afară de gestionarea sporturilor de elită și a sporturilor tradiționale, DIF este Comitetul Olimpic Național al Danemarcei, fiind responsabil, prin urmare, de participarea Danemarcei la Jocurile Olimpice.
   
      (11)  Hotărârea din 19 decembrie 2012 în cauza C-288/11 Mitteldeutsche Flughafen AG și Flughafen Leipzig-Halle GmbH/Comisia.
   
      (12)  În 2009, orașul Copenhaga a oferit în cadrul unei proceduri de licitație un împrumut favorabil părților private care urmau să construiască spațiul polivalent. Întreprinderea câștigătoare nu a reușit să asigure finanțarea suplimentară necesară, prin urmare, în martie 2010, licitația a fost anulată.
   
      (13)  Procedura a început cu anunțuri în principalele publicații internaționale și daneze: The New York Times, The Times, Børsen, Licitation, Byggeriets Dagblad, Berlingske Tidende și Politiken.
   
      (14)  Operatorii locali prospectivi, cum ar fi Tivoli, Bella Center, Malmö Arena și Parken, au fost invitați să participe, însă toți au refuzat să concureze.
   
      (15)  Grupul Live Nation Entertainment este cea mai mare întreprindere de muzică live și de divertisment din lume. Activitățile sale constau, în principal, în promovarea spectacolelor, gestionarea locațiilor, precum și operarea și furnizarea serviciilor de eliberare a biletelor. Live Nation Entertainment își desfășoară activitatea prin intermediul filialelor locale de exploatare din fiecare teritoriu. În Danemarca, activitatea sa comercială este desfășurată de Live Nation Denmark ApS.
   
      (16)  În acest sens, deși pot fi oferite diferite avantaje pentru părțile care sunt utilizatori frecvenți sau fideli, pentru proprietarul spațiului polivalent sau pentru orice parte care este sponsor sau partener comercial al spațiului respectiv, avantajele menționate anterior sunt oferite cu titlu de exemplu […] și trebuie furnizate tuturor utilizatorilor comparabili ai spațiului polivalent în condiții transparente, egale și nediscriminatorii. Prin urmare, aceasta nu înseamnă că anumiți utilizatori pot beneficia de un tratament favorabil.
   
      (17)  Cauza T-90/09 Mojo Concerts BV și Amsterdam Music Dome Exploitatie BV/Comisia, hotărârea Tribunalului din 26.1.2012, punctul 45.